钦定古今图书集成/明伦汇编/氏族典/第232卷 > 杨守谦
## 钦定古今图书集成/明伦汇编/氏族典/第232卷 > 杨守谦

按《明外史杨守谦传》：“守谦，字允亨，徐州人。举嘉靖八
年进士，授屯田主事，改职方，历郎中，出为陕西副使，
改督学政，有声，就拜参政，擢右佥都御史，巡抚山西，
俄移抚延绥。二十九年，进副都御史，巡抚保定。未几，
俺荅入寇，率师入援，诏同各路援兵相机战守。寇薄
都城，诸将御之不能却。进守谦兵部右侍郎，协同提”
督内外诸军事。守谦孤军薄俺荅营，而阵无后继，不
敢战。帝闻，不悦。而尚书丁汝夔虑丧师，戒勿轻战。诸
将亦坚壁，辄引汝夔及守谦为辞，流闻禁中。帝益怒。
寇退，遂执守谦及汝夔廷鞫之。坐失误军机，戮于市。
隆庆初，谥《恪愍》。